ToekomsVenster: Toe val die ligFoto: pixabay.com “Hiskia en al die mense was bly oor wat God vir die volk beskik het, want die hele saak is vinnig afgehandel.” − 2 Kronieke 29:36 (AFR83) ŉ Mens praat mos maar so: “Toevallig gebeur so en so”. Die vraag vanuit ŉ Christelike perspektief is egter of daar hoegenaamd ruimte is vir toeval in die lewe van ŉ Christen? Verbondsmatig glo en bely ons dat die Here God ons “uitverkies” het (ja, selfs voor die grondlegging van die wêreld om Efesiërs se woorde te gebruik) om in sy teenwoordigheid te leef. Psalm 139, seker een van die aangrypendste gedeeltes in die Bybel oor God se intieme betrokkenheid by ons, is bekend. Daar is nog nie eers ŉ woord op my tong of ŉ gedagte wat by my opkom waarvan Hy nie weet nie. Jesaja vertel vir ons dat God ons name geskryf het in die palm van sy Hand. Soms wil ŉ mens baie seker maak dat jy nie ŉ belangrike saak vergeet nie. Dan maak jy sommer ŉ aantekening in jou hand sodat wanneer jy jou hand oopmaak, jy daaraan herinner sal word. Natuurlik is dit net beeldspraak. Die Here vergeet nie. So kan ŉ mens verskeie Skrifgedeeltes ophaal waar God se noue betrokkenheid by sy kinders bevestig word. So gebeur dit soms dat omstandighede op ŉ bykans raaiselagtige wyse bydra om ŉ sekere saak in ŉ bepaalde rigting te stuur. Iemand sal byvoorbeeld sê: “Toevallig kyk ek op my foon en sien dat iemand my geskakel het”. Of iemand anders al sê: “Soos die noodlot dit wou hê, gebeur dit of dat toe”. Ek verkies om uit die genadige voorsiening van God te leef. Ek verkies om te glo dat niks, maar niks sonder sy wil gebeur nie, selfs al verstaan ek dit nie. Trouens, die Bybel sê dat die hare op ons hoof getel is, dat ons baie meer werd is as mossies, dat alles ten goede meewerk vir die wat hom liefhet. Dit is baie veiliger in die Hand van die Here as in die hande van toeval en die noodlot. Soos mense somtyds sê, is die enigste toeval waarvoor daar ruimte is in die lewe van ŉ kind van die Here: toe val die lig. Amen en Amen.